《送李令如堤上部夫》
宋代·刘弇

东风日作催花计，减去年来大半春。未省春归向何许，真成等閒愁杀人。

我欲揖君空酒樽，君刺野航朝涉津。翩然挥手谢春去，我欲留之良苦辛。

沙堤漫漫失故处，下有清海涛头奔。涛头奔，可奈何，江淮由来水事多。

田家遣丁才取具，吴歈行劝不烦诃。蜗牛小庐乱云锸，梓土把草夷陂陀。

我闻神禹乂九土，息壤能蛰千丈波。独坐败堤去民吏，翻笑王尊禦浊河。

李侯方精强，程督宜有科。民事不可缓，田畴久滂沱。

嗷嗷老将稚，意在却蛟鼍。无为坐叹息，劳事非蹉跎。

山肤杂水豢，强饭时吟哦。暮归泊烦促，不厌玉颜酡。

他时解看官门北，千里长虹卧软莎。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。